b"\n_START_ARTICLE_\nVicen\xc3\xa7 Maria de Gibert i Serra\n_START_SECTION_\nBiografia\n_START_PARAGRAPH_\nVa iniciar els estudis musicals de piano amb Claudi Mart\xc3\xadnez Imbert i els d'harmonia amb Llu\xc3\xads Millet. A partir del 1900, a l'Schola Cantorum de Par\xc3\xads, els va completar amb el professor Vincent d'Indy, piano, i Abel Decaux, orgue. El 1907 va retornar a Barcelona, on va impartir classes d'orgue i va fer concerts a l'Orfe\xc3\xb3 Catal\xc3\xa0. Particip\xc3\xa0 en l'estrena de la Passi\xc3\xb3 segons Sant Mateu de J.S. Bach amb l'Orfe\xc3\xb3 Catal\xc3\xa0, i la Missa Solemnis de Beethoven amb l'Orquestra Pau Casals. Entre 1909 i 1913 va ser organista de l'esgl\xc3\xa9sia de Nostra Senyora de Pompeia (Barcelona, 1909-13) i de l'Orquestra Pau Casals. El 1910 va inaugurar l'orgue de l'Esgl\xc3\xa9sia de Nostra Senyora de Pompeia, el 1921 el de l'esgl\xc3\xa9sia de la Pur\xc3\xadssima Concepci\xc3\xb3, ambd\xc3\xb3s a Barcelona, i el 1922 el del presbiteri del monestir de Montserrat. Algunes de les seves obres van guanyar premis a les Festes de la m\xc3\xbasica catalana. Va tenir entre els seus molts alumnes a la guitarrista Rosa Lloret Ortiz._NEWLINE_Paral\xc2\xb7lelament, tamb\xc3\xa9 va realitzar una tasca de music\xc3\xb2leg i de cr\xc3\xadtic musical. Va succeir Felip Pedrell com a articulista de La Vanguardia en la secci\xc3\xb3 titulada Quincenas Musicales. Va fundar i col\xc2\xb7laborar intensament amb la Revista Musical Catalana on intervingu\xc3\xa9 amb nombrosos articles en defensa de l'orgue durant la pol\xc3\xa8mica encetada per Jaume Pahissa (1929). Col\xc2\xb7labor\xc3\xa0 en l'elaboraci\xc3\xb3 del Diccionario de la m\xc3\xbasica ilustrada dirigit per Jaume Pahissa i va escriure nombroses notes de programa per a concerts de l'Associaci\xc3\xb3 de M\xc3\xbasica de Cambra de Barcelona. Les seves obres estan fortament influenciades per l'est\xc3\xa8tica neocl\xc3\xa0ssica i per la m\xc3\xbasica popular catalana."